རིག་འཛིན་གཏེར་སྟོན་རྣམ་གཉིས་ཀྱི་གཏེར་བྱོན་ཕག་མོ་ཟབ་རྒྱའི་དམིགས་ཁྲིད་ཉུང་ངུར་བཀོད་པ་གསང་ཁྲིད་གསལ་བའི་ལྡེ་མིག་ཅེས་བྱ་བ་བཞུགས་སོ། །མི་འགྱུར་བདེ་ཆེན་རྫོགས་པའི་སྤྲོས་བྲལ་ཐུགས། །དབྱིངས་སྣང་རིས་མེད་དག་པ་ནམ་མཁའི་སྐུ། །མི་ཕྱེད་ཟུང་འཇུག་གྲུབ་པའི་རྡོ་རྗེའི་སྤྲིན། །རིགས་ཀུན་ཁྱབ་བདག་དཔལ་ལྡན་བླ་མར་འདུད། །གསང་ཆེན་དགོངས་གནད་ཇི་བཞིན་དཔག་དཀའ་ཡང་། །དམ་པའི་མན་ངག་ཆ་ཤས་ལེགས་མྱོང་བས། །ཞལ་ཁྲིད་བརྒྱུད་པའི་བཀའ་སྲོལ་རིན་པོ་ཆེ། །ཉམས་མེད་རྒྱས་སླད་གུས་སྤྲོའི་བློ་ཡིས་འབྲི། །དེ་ལ་སྙིགས་དུས་ཀྱི་ཚེ་ཐུང་འདིར་ཟུང་འཇུག་གི་སར་བདེ་བླག་ཏུ་སྦྱོར་བའི་ཉེ་ལམ་ཟབ་མོ་གུ་རུའི་ཟབ་གཏེར་རྒྱ་མཚོའི་ཉིང་བཅུད་ལྷ་བྲག་ཐུགས་གཏེར་ཡོངས་ཀྱི་གཙོ་མཆོག་ཀུན་བཟང་དགོངས་པ་ཟང་ཐལ་གྱི་རྩ་བའི་ཆོས་སྡེ་བཅོ་བརྒྱད་བཞུགས་པའི་ཕྱོགས་གཏོགས། ཕག་མོའི་ཟབ་པའི་རྒྱ་དྲུག་ཅེས་རྡོ་རྗེ་ཕག་མོའི་དགོངས་བཅུད་ཀྱི་གདམས་པ། ཨོ་རྒྱན་ཆེན་པོ་ལ་དངོས་སུ་བརྒྱུད་པའི་མན་ངག་ཁྱད་པར་འཕགས་པ་ཡིད་བཞིན་ནོར་བུ་ལྟ་བུའི་གཏེར་སྟོན་རིག་འཛིན་རྒོད་ཀྱི་ལྡེམ་འཕྲུ་ཅན་ནམ་དངོས་གྲུབ་རྒྱལ་མཚན་ཞེས་གྲགས་པ་གང་དེའི་གཏེར་དུ་བྱོན་པ་འདི་ཉིད་འཆད་པ་ལ། ཡིད་ཆེས་སྦྱིན་པའི་ལོ་རྒྱུས་ཀྱིས་སྤྲོ་བ་བསྐྱེད་པ། སྤྲོ་ལྡན་གྱི་གདུལ་བྱ་གདམས་དོན་དངོས་ཀྱི་རིམ་པ་ལ་དཀྲི་བ་དང་གཉིས་ལས། དང་པོ་ནི་ཐེམ་བྱང་གསལ་བའི་མེ་ལོང་ལས། ལོ་རྒྱུས་ཡིད་ཆེས་ཁུངས་བཙུན་གྱིས༔གང་ཟག་ཐེ་ཚོམ་གཅོད་པར་བྱེད༔ཅེས་གསུངས་པ་ལྟར། ཕག་མོ་ཟབ་ཁྲིད་ཀྱི་ལོ་རྒྱུས་ལས་བྱུང་བ་ལྟར། དཔལ་གྱི་བསམ་ཡས་མཆིམ་ཕུའི་བྲག་དམར་གྱི་ཕུག་པར་གུ་རུ་ལ་མཚོ་རྒྱལ་གྱིས་ཡེ་ཤེས་མཁའ་འགྲོའི་ཆོས་སྐོར་ཐམས་ཅད་གཅིག་ཏུ་འདུས་པའི་རྡོ་རྗེ་ཕག་མོའི་ཟབ་རྒྱའི་སྨིན་གྲོལ་གྱི་གདམས་པ་རྣམས་ཐུགས་བརྩེས་གནང་བར་ཞུས་པའི་ངོར་གུ་རུས་བཀའ་སྩལ་པ། མཚོ་རྒྱལ་ཉོན་ཅིགབདག་ལ་རྡོ་རྗེ་ཕག་མོས་གནང་བའི་ཆོས་འདི་ལ་ཕྱི་རྩིས་ཀྱི་སྐོར། ནང་རྩ་གནས་ལུས་ལ་བརྩི་བ་གསང་བ་རྩ་ཐིག་རླུང་གསུམ་གྱི་རྣམ་བཤད། ཐུན་མོང་དབང་བཞིའི་རྣམ་བཞག་གིས་སྨིན་པར་བྱེད་པ། བསྐྱེད་རིམ་རྟ་ཕག་ཡབ་ཡུམ་གསང་བསྒྲུབ་ཀྱིས་ལྷའི་སྐུར་སྒྲུབ་པ། ནང་འབྱུང་འཇུག་རླུང་གི་ཉམས་ལེན་གྱིས་རྩ་ཁམས་དྭངས་མ་ཌཱ་ཀི་ཡབ་ཡུམ་དུ་བསྒྲུབ་པ། བདག་གཞན་རྟ་མགྲིན་ཡབ་ཡུམ་དུ་གསལ་བཏབ་སྟེ་དབབ་བཟློག་དགའ་བཞིའི་ཉམས་ལེན་གྱིས་དྭངས་མ་བདེ་སྟོང་གི་ཡེ་ཤེས་སུ་ལམ་དུ་ཁྱེར་ནས་རིག་པ་ཡེ་ཤེས་སུ་འཆར་བ། ལྷན་སྐྱེས་ཡེ་ཤེས་ངོ་སྤྲོད་ཀྱིས་ཅིར་སྣང་ཆོས་སྐུར་རྟོགས་པ། ལྟ་བས་ཐག་བཅད་དེ་ལྷུན་གྲུབ་འོད་གསལ་གྱི་ཉམས་ལེན་གྱིས་ཟག་བཅས་ཟག་མེད་དུ་བསྒྲུབ་ནས་ཀུན་བཟང་ནང་དབྱིངས་སུ་འཇུག་པར་གདམས་པ་འདི་གསུངས་སོ། །ཞེས་གསུངས་ནས་གདམས་པ་རྣམས་ལྷུག་པར་བསྩལ་བ་མཚོ་རྒྱལ་གྱིས་ཤོག་སེར་ལ་བཀོད་དེ་ཟང་ཟང་ལྷ་བྲག་ཟངས་མཛོད་དམར་པོར་གཏེར་དུ་སྦས་པ་ཉིད་ཕྱིས་དུས་བབས་དང་མཐུན་པར་རིག་འཛིན་ཆེན་པོས་བཏོན་ཏེ། ཤོག་སེར་ལས་ཕབ་མཛད་པ་དང་། རེ་ཞིག་རྟེན་འབྲེལ་གྱི་དབང་ལ་གཟིགས་ཏེ་མ་ཕབ་པའི་ཚན་གཉིས་སུ་གྱུར་པས་སྔ་མ་རྣམས་རིག་འཛིན་ཆེན་པོ་རང་ནས། མེ་སྟོན་ནམ་མཁའི་མཚན་ཅན་སོགས་སྐལ་ལྡན་གྱི་སློབ་མ་ལ་གནང་། དེ་ལས་རིམ་པར་རྩ་བའི་བླ་མའི་བར་དུ་བརྒྱུད་པའི་ཚུལ་དགོངས་ཟང་བརྒྱུད་པ་དང་ཚུལ་གཅིག་གོ། ཕྱི་མའི་སྐོར་རྣམས་མི་ཚེ་རིང་ན་ཆོས་མ་བུ་འཕྲད་ནས་ཐོབ་པའི་དུས་འབྱུང་ཞེས་དགྱེས་པ་ཆེན་པོ་མཛད་པའི་ལོ་རྒྱུས་ཐུགས་སྲས་རིན་པོ་ཆེའི་གསུང་ལས་བྱུང་བ་ལྟར་ཡིན། དེ་ལྟར་སྔ་ཕྱི་གཉིས་ཀྱི་ཆོས་སྡེ་ལ་ཟབ་པའི་རྒྱ་དྲུག་ཡོད་དེ། དེ་དྲུག་ཀྱང་ཟབ་རྒྱ་སྔ་མ། ཕག་མོ་དགྱེས་པའི་ཕྲིན་ལས་ཀྱི་རྒྱུད་ལས། དངོས་གཞིའི་རྒྱ་དྲུག་འདི་ལྟ་སྟེ༔རྡོ་རྗེ་ལྟ་བུའི་ལུས་ཀྱི་རྒྱ༔རྒྱ་མཚོ་ལྟ་བུའི་རླུང་གི་རྒྱ༔ནམ་མཁའ་ལྟ་བུའི་ལྟ་བའི་རྒྱ༔ཉི་ཟླ་ལྟ་བུའི་སྒོམ་པའི་རྒྱ༔གནམ་ལྕགས་ལྟ་བུའི་སྤྱོད་པའི་རྒྱ༔ནོར་བུ་ལྟ་བུའི་མན་ངག་རྒྱ༔ཞེས་རྒྱ་དྲུག་ལས། ལྟ་བའི་རྒྱ་དང་མན་ངག་གི་རྒྱ་གཉིས་ཟབ་རྒྱ་ཕྱི་མ། འདིའི་ལྟ་བ་ཡེ་ཤེས་ཀློང་གྲོལ་དང་མན་ངག་ནོར་བུའི་ཕྲེང་བ་གཉིས་ཡིན། གཞན་རྣམས་སྔ་ཕྱི་གཉིས་ཆར་ཅི་རིགས་སུ་གཏོགས་པའོ། །དེ་ལྟར་སྔ་ཕྱི་གཉིས་ལས་ཕྱི་མའི་སྐོར་གྱི་ཤོག་སེར་རྣམས་ནི། མངའ་བདག་གོང་ཐང་རྒྱལ་པོ་དང་རྟེན་འབྲེལ་ཅུང་ཟད་མ་འགྲིགས་པ་དང་། སླད་ནས་འགྲོ་དོན་གྱི་འབྱུང་སྒོ་ཆེ་བར་གཟིགས་ཏེ། མང་ཡུལ་རི་བོ་དཔལ་འབར་བྲག་རྡོ་རྗེ་རྒྱ་གྲམ་གྱི་མཚན་པའི་ལྟེ་བར་གཏེར་སྦེད་མཛད་པ་ཉིད་ལུང་བྱང་ཐུགས་ཀྱི་ལྡེ་མིག་ལས། ཐེག་པ་གཅིག་གི་སྣོད་ལྡན་གཅིག༔ཤར་གྱི་ཕྱོགས་ཀྱིས་འབྱུང་གི་གཏོད༔ཁ་ལ་མ་འབྱམས་ཉམས་ལེན་གྱིས༔གཏད་རྒྱའི་བུ་ཉིད་དེ་ལ་གཏོད༔ལས་ཅན་མ་རྙེད་གཏེར་དུ་སྦེད༔ཅེས་འབྱུང་བ་བཞིན། དེའི་ཕྱིས་འཁྲུལ་བྲལ་གཏེར་སྟོན་རིག་འཛིན་ཚེ་དབང་རྒྱལ་པོ་ཉིད་མངའ་བདག་ཁྲི་ཀུན་བཟང་ཉི་ཟླ་གྲགས་པ་སོགས་རྗེ་འབངས་རྣམས་ཀྱིས་ནན་བསྐུལ་བྱས་པ་ལ་བརྟེན་ནས་གཏེར་འདོན་པར་སང་བྱོན་པའི་དགོང་ནུབ་མནལ་ལམ་ཇོ་མོ་རྒྱ་གར་མ། བྱ་ཐུལ་སྔོན་མོའི་ཆས་ལྡན་རྨ་བྱའི་ཚུལ་འཆང་གཅིག་གིས་ཤོག་དྲིལ་གཅིག་གཏད་དེ། འདི་བྱང་གཏེར་གཏེར་མཇུག་བསྡུ་མཁན་གཅིག་ལ་སྤྲད་དགོས་པས་ཁྱེད་རང་ནན་ཆེ་བས་ཤོག་དྲིལ་གཅིག་པུ་འདི་ཁྱེར་ཟེར་བ་རྨིས་པ་དང་འཚམས་པར་ཕྱིས་ཉིན་གཏེར་གནས་དེ་གར་ཕ་ཝོང་ཆེན་པོའི་འོག་ཏུ་རྫི་དུག་དང་འདྲེས་པའི་ཤོག་སེར་རྫ་སྒྲོམ་གང་གི་ཁྲོད་ནས་ཤོག་སེར་ཞིང་མཁྱིད་གང་དང་དཀྱུས་མཐོ་དོ་བ་གཉིས་གདན་དྲངས། དེ་ཡང་རྩ་རོ་རྐྱང་དབུ་གསུམ་མཚོན་པའི་བརྡའི་ཡི་གེ་ཕྲེང་གསུམ་གསུམ་ལྡན་པ་རྩ་འཁོར་མཚོན་བྱེད་དུ་དེའི་དབྱིབས་སུ་རྩ་འདབ་ཀྱི་འཁོར་ལོར་འབྱུང་གནས་སུ་མཁའ་འགྲོའི་སྲོག་ཡིག་ཨ་ལྟར་བསྐོར་ཟླུམ་ལྟར་འདུག་པར་བཤད་དོ། །དེ་ནས་ཤོག་སེར་རྣམས་མངའ་རིས་ཁྱུང་རྫོང་དཀར་པོར་དྲངས་ཏེ་རྒྱལ་པོའི་ཕོ་བྲང་བདེ་ཡངས་ཞེས་པར་བོད་ཡིག་ཏུ་ཕབ་ཞུ་དག་ལན་གཉིས་མཛད་པའི་སྔ་མ་དང་མཉམ་སྔགས་འཆང་གསང་སྔགས་རྡོ་རྗེ་ལ་གནང་། ཕྱི་མ་དང་མཉམ་པོར་དྲིན་ཅན་དངོས་གྲུབ་བཟང་པོར་གནང་། དེ་གཉིས་རྩ་བའི་ཆོས་བདག་ཏུ་མངའ་གསོལ། དབང་གཉིས་ཀར་མཉམ་དུ་གནང་རྗེས་སུ་མདང་དགོང་ང་ལ་ཟངས་མདོག་དཔལ་རིར་ཨོ་རྒྱན་ཆེན་པོ་ལས་ཆོས་འདིའི་དབང་ཁྲིད་ཡོངས་རྫོགས་སྨིན་རྒྱས་སུ་མ་ཐོབ་རེ་གསུངས་ནས་གཏེར་སྲུང་ལ་དབུ་སྙུང་བཞེས་པའི་བདེན་བདར་གྱིས་དཔང་བཅོལ་མཛད་པ་སོགས་ཀྱིས་ཆོས་བདག་རྣམ་གཉིས་མི་ཕྱེད་པའི་གནས་བཀོད་མཛད། དེ་ལས་བརྒྱུད་དེ་རྩ་བའི་བླ་མའི་བར་བརྒྱུད་ཚུལ་རྣམས་འོག་ཏུ་འཆད་པའི་བླ་བརྒྱུད་ལྟར་རོ། །གཉིས་པ་སྤྲོ་ལྡན་གྱི་གདུལ་བྱ་གདམས་དོན་དངོས་ཀྱི་རིམ་པར་དཀྲི་བ་ལ། ཐེམ་བྱང་གསལ་བའི་མེ་ལོང་ལས། ཁ་བྱང་གསལ་བྱེད་འཆུག་མེད་ཀྱིས༔གདམས་པའི་སྒྲོ་འདོགས་གཅོད་པར་བྱེད༔ཅེས་པ་ལྟར། ཁ་བྱང་རང་དང་བཅས་པའི་ཆོས་སྡེ་བཅུ་དྲུག་གསལ་བ་རྣམས། བསྡུ་ན་སྨིན་གྲོལ་གཉིས་སུ་འདུ་བས། དང་པོ་ནི་གསལ་བའི་མེ་ལོང་ལས། དབང་ཆོག་པདྨའི་ཕྲེང་བ་ཡིས༔སྐལ་ལྡན་སྨིན་ཞིང་གྲོལ་བར་བྱེད༔གསུངས་པ་ལྟར། སྨིན་བྱེད་ཀྱི་དབང་ལ་ཟླ་གམ་ཁ་སྦྱོར་པད་འདབ་ཡེ་ཤེས་འོད་ལྔས་བསྐོར་བའི་དཀྱིལ་འཁོར་དུ་འཇུག་པ་སྔོན་དུ་འགྲོ་བས། གཏོར་མའི་དོན་དབང་དང་འབྲེལ་བའི་བུམ་དབང་། བྷནྡྷ་བདུད་རྩིའི་རྫས་ལ་བརྟེན་པའི་གསང་དབང་། ཕྱག་རྒྱ་མཚན་ལྡན་ལ་བརྟེན་པའི་ཤེར་དབང་། སྤྲོས་བྲལ་ངོ་སྤྲོད་ཀྱི་ཚིག་དབང་། མཐའ་བརྟེན་སྔགས་དབང་དང་། གཏུམ་མོའི་རྗེས་གནང་བག་ཆགས་སྲེག་བྱེད་ཡེ་ཤེས་མེ་དཔུང་རང་འབར་ཞེས་བཀའ་རྒྱ་མ་དང་བཅས་ལེགས་པར་བླ་མ་དམ་པ་ལས་ཚུལ་བཞིན་ནོད་པ་ནི་མེད་དུ་མི་རུང་ངོ་། །གཉིས་པ་གྲོལ་བྱེད་ཁྲིད་ཀྱི་རིམ་པ་ནི། གསལ་མེ་ལས། སྟོང་ཐུན་ཡེ་ཤེས་གསལ་སྒྲོན་གྱིས༔ཁྲིད་ཀྱི་རིམ་པ་གསལ་བར་བྱེད༔ཅེས་པ་ལྟར། ཁོག་ཕུབ་ཡེ་ཤེས་རྒྱན་ཕྲེང་ངམ་སྟོང་ཐུན་གསལ་སྒྲོན་ལས། དེ་ལ་ཕྱི་བསྐྱེད་རིམ་གྱིས་རང་ལུས་ལྷ་སྐུར་སྒྲུབ་པ༔ནང་འབྱུང་འཇུག་རླུང་གི་རྣམ་བཞག་གིས་རགས་ཁམས་དྭངས་མར་སྒྲུབ་པ༔གསང་བ་ལས་ཀྱི་ཕྱག་རྒྱ་ལ་བརྟེན་ནས་རྩ་ཁམས་དྭངས་མ་ཡེ་ཤེས་སུ་སྒྲུབ་པ༔དེ་ཁོ་ན་ཉིད་ཡེ་ཤེས་ཆེན་པོའི་ཉམས་ལེན་ལ་བརྟེན་ནས་ཆོས་སྐུ་ཀ་དག་ཏུ་ལ་བཟླ་བ༔ལྷུན་གྲུབ་འོད་གསལ་གྱི་ཉམས་ལེན་ལ་བརྟེན་ནས་སྒོ་གསུམ་དབྱེར་མེད་མ་སྤངས་གཞོན་ནུ་བུམ་སྦུབས་སུ་བཞུགས་པའོ༔ཞེས་ལྔར་འདུ་བར་གསུངས་པ་རྣམས། མདོ་བོ་ཆེ་ཆོས་སྐྱོང་ལྷུན་གྲུབ་གྱིས་མཛད་པའི་ས་བཅད་ཡིད་བཞིན་ནོར་བུ་ལས་ཤེས་པར་བྱའོ། །དེ་རྣམས་ལས་འདིར་ནང་འབྱུང་འཇུག་རླུང་གི་རྣམ་བཞག་ལ་བརྟེན་ནས་རགས་ཁམས་དྭངས་མར་སྒྲུབ་པ་གཏུམ་མོ་སྒོམ་པར་བྱེད་ཚུལ་སྟོང་ཐུན་གསལ་སྒྲོན་ལྟར་འཆད་པ་ལ། ཕྱི་གནས་ཀྱི་མཚན་ཉིད། ནང་ཟས་ཀྱི་མཚན་ཉིད། གསང་བ་གྲོགས་ཀྱི་མཚན་ཉིད། དེ་ཁོ་ན་ཉིད་ཉམས་ལེན་གྱི་མཚན་ཉིད་གཏན་ལ་དབབ་པ་བཞི་ལས། དང་པོ་ནི། གནས་དབེན་ཞིང་བྱིན་ཆགས་མཐུན་རྐྱེན་འཛོམ་པའི་བཀྲ་ཤིས། སྔོན་གྲུབ་དབང་གི་ཞབས་བཅགས་ཀྱི་ས་འདྲེ་བགེགས་ཀྱི་རྒྱུ་སྲང་མེད་པ། སྐྱེ་བོ་སྣོད་མིན་གྱིས་མཐོང་ཚོར་མི་འབྱུང་བ། མེ་ཆུ་གཅན་གཟན་སོགས་ཀྱིས་འཚེ་བའི་འཇིགས་པའི་སྐྱོན་མེད་པ། ཅོང་ཞི་སོགས་སྨན་སྣ་འཛོམ་པ་རྣམས་སོ། །གཉིས་པ་ཁ་ཟས་མཐུན་རྐྱེན་ནི་ཁམས་གསོ་བའི་ཟས་བཅུད་ལྡན་ཚོགས་ཀྱི་འཁོར་ལོའི་ཡོ་བྱད་རྣམས་ཚང་བར་གསོག་པ་སྟེ། སྤྱིར་བར་ཆད་ཀྱི་རྐྱེན་དུ་འགྱུར་བའི་རྣམ་གཡེང་གི་ལས་རྣམས་སྤངས་ཏེ་གོས་མལ་སྟན་སོགས་བསམ་གཏན་གྱི་རྒྱུ་ཚོགས་ཁོ་ན་འཚོགས་པར་བྱའོ། །གསུམ་པ་གྲོགས་ཀྱང་ལས་དང་པོ་བའི་དུས་སུ་སྐྱེ་མཐུན་པ་ཆོས་སེམས་ཅན། ཁྱད་པར་རྩ་ཐིག་རླུང་གི་ཉམས་མྱོང་དང་ལྡན་པའི་རིགས་དང་འགྲོགས། བླ་མ་ཡང་གདམས་པ་འདི་ལ་ཐོས་བསམ་གྱི་ནང་བྱན་ཚུད་པས་འདྲིས་པ་སྒོམ་པའི་ཉམས་མྱོང་དང་ལྡན་པའི་སྐུ་རྩར་ཕྱིན་ཏེ་མན་ངག་ལ་ཞུན་ཐར་ལེགས་གཅོད་གལ་ཆེའོ། །བཞི་པ་དེ་ཁོ་ན་ཉིད་ཉམས་ལེན་གྱི་མཚན་ཉིད་གཏན་ལ་དབབ་པ་དངོས་ལ། ཐེམ་བྱང་གསལ་མེ་ལས། རྟ་ཕག་ཡབ་ཡུམ་སྒྲུབ་པ་ཡིས༔ལུས་ཀྱི་དངོས་ཞེན་བཟློག་པར་བྱེད༔ཡབ་ཡུམ་གཉིས་མེད་གསང་སྒྲུབ་ཀྱིས༔གནད་གསུམ་གཟེར་གྱིས་ཐེབ་པར་བྱེད༔ཅེས་པ་ལྟར། རྟ་ཕག་ཡབ་ཡུམ་བསྙེན་པས་ལྷའི་བསྙེན་ཚད་གནད་དུ་བསྐྱལ་བ། ཡབ་ཡུམ་གསང་སྒྲུབ་ལ་བརྟེན་ནས། ཏིང་འཛིན་མི་འགྱུར་པའི་གནད་གཟེར། དྲག་སྔགས་མི་འགྱུར་བའི་གནད་གཟེར། དགོངས་པ་མི་འགྱུར་བའི་གནད་གཟེར། འཕྲོ་འདུ་ཕྱག་རྒྱ་མི་འགྱུར་བའི་གནད་གཟེར་དང་། གཟེར་བཞི་དང་ལྡན་པའི་སྒྲུབ་པ་ལ་གཅིག་ཏུ་གཞོལ་བའི་རང་ལུས་ལྷར་སྒྲུབ་པའི་བསྐྱེད་རིམ་སྔོན་དུ་འགྲོ་ཞིང་། དབང་ལག་སོགས་བཅུད་འཕེལ་གྱི་རྫས་དང་། འབྲུ་གསུམ་ཤིང་ཚ་སོགས་དྲོད་བསྐྱེད་ཀྱི་རྫས་རྣམས་འཚོགས་པར་གསོག་བཞིན། གཏུམ་མོ་དངོས་ལ་འཇུག་པར་བྱའོ། །དེ་ལའང་བསམ་སྦྱོར་གཉིས་ལས། བསམ་པ་བྱང་ཆུབ་ཀྱི་སེམས་ནི་འགྲོ་བ་ནམ་མཁར་མཉམ་པའི་སེམས་ཅན་བླ་མེད་སངས་རྒྱས་ཀྱི་སར་དགོད་པར་བྱ། དེའི་ཆེད་དུ་ཐོག་མར་བདག་ཉིད་སངས་རྒྱས་སུ་བསྒྲུབས་ཏེ་སེམས་ཅན་རྣམས་རང་གིས་བརྙེས་པའི་གོ་སར་འཁྲིད་དགོས་སྙམ་པ་རྒྱུ་སྙིང་རྗེ་གྲོགས་བྱང་ཆུབ་དོན་གཉེར་དང་ལྡན་པ་ལས་སྐྱེའོ། །བདག་སངས་རྒྱས་པའི་ལམ་ཡང་རིང་ལམ་དུ་རག་མ་ལས་པར། ཉེ་ལམ་རྡོ་རྗེ་ཐེག་པའི་ཟབ་མོ་བདེ་ཆེན་ཐབས་ཀྱི་ལམ་བཟང་འདིར་ཞུགས་ཏེ་སངས་རྒྱས་བསྒྲུབ་པར་བྱའོ་སྙམ་པའི་ཡིད་འཁུལ་ངེས་ཀྱི་བློ་བསྐྱེད་དེ་ལམ་ཉམས་ལེན་གྱི་སྦྱོར་བ་ལ་འཇུག་གོ། གཉིས་པ་ཉམས་ལེན་གྱི་སྦྱོར་བ་དངོས་ལ། སྦྱོར་བ་སྔོན་འགྲོའི་ཉམས་ཁྲིད། དངོས་གཞི་གདམས་ཁྲིད་ཀྱི་རིམ་པ། རྗེས་མཇུག་རྫོགས་ཀྱི་བྱ་བ་དང་གསུམ་མོ། །དང་པོ་ལ་ཐུན་མོང་ཐུན་མིན་གཉིས་ལས་ཐུན་མོང་བློ་ལྡོག་རྣམ་བཞི་ནི་གཟེར་ཁྲིད་སྒོམ་པའི་རྟེན་གྱི་གང་ཟག་ངོས་བཟུང་གི་སྐབས་ལྟར་དང་། གཉིས་པ་ཐུན་མིན་སྔོན་འགྲོ་གཟེར་ལྔ་སྟེ་གཉིས་ནི་བདག་གིས་བྱས་པའི་ཀུན་བཟང་མྱུར་ལམ་དུ་གསལ་བ་ལྟར་ཉམས་སུ་ལེན་པར་བྱ་བ་གལ་ཆེ་སྟེ། སྟོང་ཐུན་གསལ་སྒྲོན་ལས། ཚོགས་མ་བསགས་ན་མྱུར་དུ་འཇུག་མི་ཐུབ༔བླ་མ་ལ་ཡོན་དང་། ཕྱི་ནང་གི་ཚོགས་མཆོད་དཔག་ཏུ་མེད་པ་བཤམས་ཏེ་འབུལ་བ་དང༔མཎྜལ་གྱི་རིམ་པ་ལ་སོགས་པ་རྒྱ་ཆེ་ལ་ཡིད་དུ་འོང་བའི་མཆོད་ཚོགས་རྒྱ་མཚོའི་སྤྲིན་ཕུང་ལྟར་དབུལ་བར་བྱའོ༔དེ་ནས་སྡིག་པ་སྦྱོང་བ་རྡོར་སེམས་སྒོམ་བཟླས་ལ་ཞུགས་ཏེ་ལུས་ངག་གི་སྡིག་པ་མ་ལུས་པར་སྦྱང་བར་བྱའོ༔བྱིན་རླབས་འཇུག་པར་བྱེད་པ་བླ་མའི་རྣལ་འབྱོར་ཐུན་དང་ཐུན་མཚམས་མེད་པར་ཉམས་སུ་བླངས་ཤིང་དམ་པའི་ཆོས་དངོས་གཞི་ལ་འཇུག་པར་བྱའོ༔ཞེས་གསུངས་པ་ལྟར། ཐུན་མོང་སྔོན་འགྲོའི་སྐབས་རྡོར་སེམས་འོད་དུ་ཞུ་ནས་རང་ལ་ཐིམ་ཚེ་རང་ཉིད་དཔལ་རྟ་མགྲིན་ཡབ་ཡུམ་གྱི་སྐུར་གྱུར་བར་མོས་དགོས་པར་གསུངས་པ་ལྟར། སྤྱིར་ཉམས་སུ་བླངས་ཏེ། བྱེ་བྲག་བླ་མའི་རྣལ་འབྱོར་ཇི་ལྟར་ཉམས་སུ་བསྟར་བའི་རིམ་པ་ལ་བླ་མ་ཉིད་ཨོ་རྒྱན་པདྨར་སྒོམ་པའི་གུ་རུའི་སྒྲུབ་ཐབས་ལ་ཕྱི་ནང་གསང་གསུམ་ལས། ནང་དང་གསང་བར་སྒྲུབ་པ་རྣམས་རིམ་བཞིན་བདག་བྱིན་རླབས་དང་། རྩ་ཁམས་བྱིན་རླབས་གཉིས་སུ་གསུངས་པས་བླ་མ་རྣམས་སྐབས་འདིར་བསྐྱེད་རིམ་སྔོན་དུ་མ་སོང་བ་ཡིན་ན་དེའི་དོད་དང་། སྔོན་སོང་ཡིན་ནའང་རྫོགས་རིམ་གྱི་སྣོད་ལྡན་ཁྱད་པར་ཅན་སྒྲུབ་པའི་དགོས་པ་གཉིས་ལྡན་གྱི་ཕྱིར། འདིར་ས་བཅད་ཡིད་བཞིན་ནོར་བུ་ལས་གསལ་བ་ལྟར། བདག་བྱིན་རླབས་པ་རྟ་ཕག་ཡབ་ཡུམ་གྱི་སྒྲུབ་ཐབས་ལས་བྱུང་བ་བཞིན་རང་ཉིད་དབང་ཆེན་ཡབ་ཡུམ་གྱི་སྐུར་གསལ་བའི་སྤྱི་བོར་གུ་རུ་གསལ་ཚུལ་ནི་བདག་ཉིད་རྟ་མགྲིན་ཡབ་ཡུམ་གྱི་ང་རྒྱལ་དང་ལྡན་པའི་སྙིང་གར་ཤེས་རབ་སྟོང་པའི་ཡེ་ཤེས་རཾ་ཡིག་ཉི་དཀྱིལ་དུ་གསལ། དབུས་སུ་ཐབས་བདེ་ཆེན་གྱི་ཡེ་ཤེས་ཧྲཱིཿཡིག་དམར་པོ་ཚེག་དྲག་ཅན་གསལ། དེ་ལས་འོད་ཟེར་དམར་པོ་མེ་ཡི་རང་བཞིན་ཅན་འཕྲོས་པས་གདོས་བཅས་སྙིགས་ཁམས་བག་ཆགས་ཆ་བཅས་བསྲེགས་པར་བསམས་ཏེ། ཧྲཱིཿདེ་ཡོངས་སུ་གྱུར་པ་ལས་རང་ཉིད་སྐད་ཅིག་དྲན་རྫ